Nuuskommentaar: Het jy ’n hart soos Chris Hart?Chris Hart soos hy op sy Twitter-profiel verskyn. Foto: Twitter Hoe reageer jy as jy onregverdig deur die post-apartheid-Suid-Afrika getrap word, veral as jy oor die vermoë beskik om met mening terug te slaan? Of probeer jy ’n brugbouer bly en ’n positiewe bydrae lewer? Verskeie Maroela Media-lesers wat gereeld kommentaar op berigte en rubrieke lewer, soos die uiters begaafde Paul, het ’n besonder stief ontvangs in die post-apartheid-SA gekry. Tog lewer hy gereeld uitstekende, positiewe bydraes. Suid-Afrikaners hoor gereeld hoe ’n goeie ding dit is om ’n rolmodel te hê om leiding te kry oor hoe om in Suid-Afrika kop bo water te hou. Nie sommer enige rolmodel nie, maar iemand met integriteit wat werklik ’n navolgenswaardige voorbeeld stel. Voor gesê word of die ekonoom Chris Hart so ’n persoon is, word die horlosie kortliks twee en ’n half jaar teruggedraai. Dit was toe Penny Sparrow opslae gemaak het met haar opmerking dat swart mense soos “monkeys” is. Maar terwyl, soos ’n Engelstalige joernalis geskryf het, die “pennie gedrop” is, het Standard Bank ’n reusebom neergewerp. In die spervuur was sy baie bekende en hoogs bekwame ekonoom. Chris Hart was gewild by die media en is byvoorbeeld gereeld deur die media gebruik om op TV ekonomiese ontledings en vooruitskattings te doen. Toe skors Standard Bank vir Hart en kondig aan dat dit ooreenkomstig die bank se beleid ’n ondersoek gaan doen na ’n “rassistiese” twiet van Hart. Hart het naamlik getwiet, soos deur die media gemeld, dat 25 jaar ná apartheid beëindig is, die slagoffers meer word, tesame met ’n aanduiding van toe-eiening en haat teenoor minderheidsgroepe. Die twiet het soos volg gelui: “More than 25 years after Apartheid ended, the victims are increasing along with a sense of entitlement and hatred towards minorities …” (3 Januarie 2016) Hart reageer met ’n tweede twiet: “This tweet has caused offense – never intended for which I apologize wholeheartedly. Meant to be read in context of slow growth rate.” Drie maande later bedank Hart. Hy skryf soos volg hieroor: “From Chris Hart “I have elected to resign from Standard Bank in the wake of an unfortunate social media event at the start of the year. Although I have not been found guilty of any wrongdoing after extensive consultation, it is my preference to pursue alternative opportunities.” Chris Hart se twiet. Foto: Twitter Een hiervan is om by gemeenskapsprojekte betrokke te raak, gemik op opheffing. As gekyk word na Hart se reaksie op die behandeling wat hy gekry het, word sy staal getoon. Op ’n onlangse mediafoto verskyn hy saam met die groep wat tot stand gekom het om dorpe wat skade gely het deur relatief onlangse betogings, te herbou. Die groep het besluit om by Coligny te begin. Maar gaan soek op elektroniese argiewe enige verwysing hierna. Dit lyk of hy nou beskeie en agter die skerms dié rol vertolk. Hy gee wel uiting aan ’n voorneme van sy brief waarin hy verduidelik het waarom hy by Standard Bank bedank het, en sy voornemens, soos om op grondvlak by gemeenskappe betrokke te raak en met opheffing te help. Dit sluit ook aan by die begrip “politieke korrektheid”, iets waaroor daar in Maroela Media al dikwels uitgebreid geskryf is, maar wat nou op verskeie fronte weer aktueel geword het. Ons kyk vervolgens in meer detail na die begrip “toe-eiening/entitlement”. Hart het, soos baie Suid-Afrikaners, wat Helen Zille insluit, asook die meisies wat met die “black facing”-voorval in die sop was, uitgevind dat sekere woorde by swart mense as’t ware by verstek as onaanvaarbaar beskou word. Een so ’n woord is “toe-eiening/entitlement”. Maar toe-eiening het darem te veel toepassings, ook regstoepassings, om sonder meer in die ban gedoen te word as sou dit rassisties wees. Solidariteit, by monde van Sanette Viljoen, definieer diefstal byvoorbeeld soos volg: “Definisie: Diefstal is die wederregtelike, opsetlike toe-eiening van ’n roerende liggaamlike saak wat: (i) aan iemand anders behoort en in iemand anders se besit is; of (ii) aan iemand anders behoort en in die dader se eie besit is; of (iii) aan die dader self behoort, maar in iemand anders se besit is en sodanige ander persoon ’n reg het om die saak te besit wat regtens voorkeur geniet bo die dader se besitreg, met dien verstande dat die opset om die saak toe te eien ’n opset insluit om die saak blywend te ontneem.” Kom die ANC se planne om grond sonder vergoeding te onteien nie op ’n vorm van toe-eiening, en dus diefstal, neer nie? Al meer mense het in hul skrywes die woord begin inspan om ’n gees wat onder sekere mense vaardig is, te beskryf. Een hiervan, en daar is op Maroela Media toe ook daarop gewys, was die vermaarde prof. Willie Esterhuyse. Min mense sal hom as rassis beskou. Lees gerus die nuuskommentaar hieroor hier. Hoe anders beskryf ’n mens die gees vaardig onder migrante uit die Oos-Kaap wat hulle in die Wes-Kaap kom vestig? Dadelik is daar ’n aandrang op huise, skole (en spesifiek Engels-medium skole), werk, straatligte en vele meer.